સિદ્ધરાજ મહારાજા જુનાગઢ પધાર્યા છે તે સમાચાર જાની મંત્રીશ્વરે મહારાજાનો ભવ્ય પ્રવેશ કરાવ્યો. મહારાજા મહેલમાં પધારતા સજ્જને નતમસ્તકે ઝુકી મહારાજાની ખબર – અંતર પૂછી.ત્યારે સજ્જનના દુષ્ટવ્યવહારોની ખોટી વાર્તાથી ભરમાયેલા મહારાજાએ સજ્જન પાસે સોરઠદેશની ત્રણ વર્ષની રકમનો હિસાબ માંગ્યો. સજ્જનમંત્રીએ દ્રઢતાપૂર્વક શાંતચિત્તે પ્રત્યુત્તર આપ્યો કે, “મહારાજા! રાજ્યની આવકની આનાપાઈનો હિસાબ તૈયાર જ છે. આપ કૃપાળુ મુસાફરીનો થાક ઉતારવા આરામ ફરમાવો.” સજ્જનમંત્રીનું નિર્ભયવદન અને શાંતસ્વરે કહેલી વાત સાંભળી મહારાજા ઠંડાગાર થઇ ગયા. દિવસ દરમ્યાન નગરજનોના મુખે સજ્જનમંત્રીની ખૂબ પ્રશંસા સાંભળી સાથે – સાથે શ્રી નેમિજિનના જિનાલયના જિર્ણોધ્ધારની વાતો સાંભળી બીજા દિવસે ગિરનારગિરિની યાત્રાની ભાવના વ્યક્ત કરી.